## Pravilnik o posebnim uvjetima kojima moraju udovoljavati veterinarske bolnice, veterinarske klinike i veterinarska privatna praksa za obavljanje pojedinih poslova javnih ovlasti u provedbi mjera za ot

### NN 129/1997 (2.12.1997.), Pravilnik o posebnim uvjetima kojima moraju udovoljavati veterinarske bolnice, veterinarske klinike i veterinarska privatna praksa za obavljanje pojedinih poslova javnih ovlasti u provedbi mjera za ot

# **MINISTARSTVO POLJOPRIVREDE I ŠUMARSTVA**

Na temelju članka 85. stavak 3. Zakona o veterinarstvu ("Narodne novine"
br.70/97) ministar poljoprivrede i šumarstva donosi

## **PRAVILNIK**

### **O POSEBNIM UVJETIMA KOJIMA MORAJU UDOVOLJAVATI VETERINARSKE BOLNICE, VETERINARSKE KLINIKE I VETERINARSKA PRIVATNA PRAKSA ZA OBAVLJANJE POJEDINIH POSLOVA JAVNIH OVLASTI U PROVEDBI MJERA ZA OTKRIVANJE I SPREČAVANJE ZARAZNIH BOLESTI ŽIVOTINJA**

Članak 1.

(1) Ovim se pravilnikom propisuju posebni uvjeti glede kadrova, načina
rada, prostorija, opreme i primjene naknada, kojima moraju udovoljavati
veterinarske bolnice, veterinarske klinike i veterinarska privatna praksa,
za provedbu obveznog zaštitnog cijepljenja pasa protiv bjesnoće, kao javne
ovlasti, u provedbi mjera za otkrivanje i sprečavanje zarazne bolesti.

(2) Ovim se pravilnikom propisuje i postupak za utvrđivanje posebnih
uvjeta, vođenje, izdavanje i ovjera dokumentacije te dostavljanje obveznih
izvješća u obavljanju poslova iz stavka 1. ovoga pravilnika.

(3) Veterinarske bolnice, veterinarske klinike i veterinari privatne
prakse, u okviru stacionarnog obavljanja djelatnosti iz djelokruga svojeg
rada, ukoliko udovoljavaju posebno propisanim uvjetima, mogu na temelju
rješenja Ministarstva poljoprivrede i šumarstva - Uprave za veterinarstvo,
obavljati pojedine poslove iz članka 12. i članka 85., stavka 1. točke
1., 9. i 12. Zakona o veterinarstvu (u daljnjem tekstu Zakon).

Članak 2.

(1) Zahtjev za utvrđivanje udovoljavanja posebnim uvjetima iz ovoga
pravilnika podnosi se Ministarstvu poljoprivrede i šumarstva - Upravi za
veterinarstvo.

(2) Rješenje o udovoljavanju posebnim uvjetima iz ovoga Pravilnika donosi
Ravnatelj uprave za veterinarstvo, na prijedlog stručnog povjerenstva koje
on osniva.

(3) Rješenjem iz stavka 1. ovoga članka određuju se javne ovlasti u
provedbi obveznog cijepljenja pasa protiv bjesnoće, koje mogu obavljati
veterinarske bolnice, veterinarske klinike i veterinari privatne prakse
u skladu s odredbama ovoga Pravilnika.

Članak 3.

(1) Veterinarska bolnica i klinika moraju imati najmanje jednog diplomiranog
veterinara s položenim državnim stručnim ispitom te imenovanim za ovlaštenog
veterinara u skladu s odredbama članka 140. Zakona.

(2) Veterinar privatne prakse mora imati položen državni stručni ispit.

Članak 4.

(1) Veterinarska bolnica i klinika moraju osigurati kontinuitet stručnog
rada te prihvata i davanja podataka tijekom 24 sata.

(2) Veterinari privatne prakse moraju osigurati dvokratno radno vrijeme
uz ostvarenje mogućnosti prihvata i davanja podataka tijekom 24 sata.

Članak 5.

Objekt veterinarske bolnice, klinike i privatne prakse u provedbi obveznog
cijepljenja pasa protiv bjesnoće mora raspolagati s odvojenom prostorijom,
zaštićenom od neovlaštenog ulaska i opremljenom prikladnim kavezom za slučaj
potrebe izolacije pasa i mačaka.

Članak 6.

Veterinarska bolnica, klinika i privatna praksa moraju raspolagati s
mogućnošću primjerenog vođenja propisane dokumentacije i evidencije cijepljenih
pasa, kao i s posebnim upisnikom cijepljenih i označenih pasa s mogućnošću
žurnog pretraživanja i pronalaženja podataka prema vlasnicima i brojevima
izdanih markica za cijepljene pse, a u obliku posebne kartoteke, odnosno
prikladnog programa za računalnu (informatičku) obradu i vođenje podataka.

Članak 7.

Veterinarska bolnica, veterinarska klinika i privatna praksa u provedbi
cijepljenja pasa dužne su raspolagati s obveznim oznakama za cijepljene
pse odnosno, do donošenja jedinstvene obvezne oznake, moraju raspolagati
s markicama za pse vlastite oznake.

Članak 8.

Veterinarske bolnice i veterinarske klinike dužne su pribaviti službeni
pečat u skladu sa Zakonom o žigovima i pečatima s grbom Republike Hrvatske
("Narodne novine" br. 33/95).

Članak 9.

(1) Veterinarska bolnica, veterinarska klinika i privatna praksa, pri
provedbi cijepljenja pasa protiv bjesnoće, kao poslova javnih ovlasti u
provedbi mjera za otkrivanje i suzbijanje zaraznih bolesti životinja, dužne
su pridržavati se jedinstvenih cijena za ove veterinarske usluge.

(2) Privatna veterinarska praksa dužna je za troškove upisa pasa, vođenja
upisnika pasa i izdavanje službene dokumentacije, po svakom cijepljenom
psu platiti naknadu u korist Fonda za zdravstvenu zaštitu životinja, u
skladu sa u ove svrhe, predviđenim dijelom ukupno propisane naknade za
cijepljenje pasa protiv bjesnoće i sukladno dostavljenom iskazu o cijepljenju
iz članka 10. točke 3. ovoga Pravilnika.

Članak 10.

1. U obavljanju poslova iz članka 1., stavka 1. ovoga Pravilnika veterinarska
bolnica, veterinarska klinika i privatna veterinarska praksa dužne su voditi
ambulantni dnevnik, dokumentaciju o cijepljenim psima te postupati u skladu
s odredbama stavka 1., 2., 3., 4. i 7. članka 17. Zakona.

2. U obavljanju poslova zdravstvene zaštite životinja i cijepljenja
pasa protiv bjesnoće, veterinarske bolnice, veterinarske klinike i privatna
veterinarska praksa dužne su voditi propisanu dokumentaciju i evidenciju
u skladu s odredbama Pravilnika o vođenju dokumentacije i evidencije te
dostavljanju izvještaja o obavljanju veterinarske djelatnosti ("Narodne
novine" br. 4/86) po članku 2., stavak 2. točka 2a (Obrazac br. 2a) i članku
2., stavak 2. točka 4. (Obrazac br. 4.) te dostavljati izvješća prema članku
6. alineje 1. i 3. istoga Pravilnika.

3. Privatna veterinarska praksa dužna je, uz dokumentaciju iz točke
1. i 2. ovoga članka, voditi iskaz cijepljenih pasa sukladan sadržaju obvezne
dokumentacije iz članka 2., stavak 2. točka 2, a (Obrazac 2a) Pravilnika
o vođenju dokumentacije i evidencije te dostavljanju izvještaja o obavljanju
veterinarske djelatnosti ("Narodne novine" br. 4/86), u tri primjerka,
od kojih po jedan dostavlja Upravi za veterinarstvo i nadležnom veterinarskom
uredu u roku sedam dana za svako isteklo mjesečno razdoblje.

4. Veterinarska bolnica, veterinarska klinika i privatna veterinarska
praksa, nakon istjeka obveznog roka za provedbu akcije cijepljenja protiv
bjesnoće dužne su, u roku 15 dana, dostaviti nadležnom veterinarskom uredu
iskaz svih vlasnika, koji svoje evidentirane pse nisu priveli obveznom
cijepljenju, odnosno koje nisu odjavili, kao i iskaz svih vlasnika, koji
su odjavili već evidentirane pse.

5. Veterinarske bolnice, klinike i privatna praksa dužne su za cijepljene
pse, uz obveznu oznaku - markicu, izdavati Internacionalnu svjedodžbu o
cijepljenju za pse i mačke.

6. Ovjeru cijepljenja kao i potvrde o cijepljenju pasa u slučaju ugriza
osoba, veterinarske bolnice i klinike obavljaju službenim štambiljom i
pečatom ovlaštene veterinarske organizacije uz potpis i faksimil ovlaštenog
veterinara.

7. Privatna praksa obavlja ovjeru cijepljenja sa službenim štambiljom
uz potpis i faksimil veterinara.

8. Svjedodžbe o zdravstvenom stanju životinja, kao i ovjeru međunarodnih
svjedodžbi (certifikata) za pse i mačke u pratnji posjednika u međunarodnom
prometu, mogu izdavati, odnosno obavljati isključivo veterinarske organizacije-veterinarske
bolnice i klinike uz pečat, potpis i ovjeru ovlaštenog veterinara.

9. Za pse i mačke, cijepljene u privatnoj veterinarskoj praksi koji
se u pratnji posjednika kreću u međunarodnom prometu, ovjeru međunarodne
svjedodžbe (certifikata), kao i izdavanje potvrde u slučaju ugriza, obavlja
nadležni veterinarski ured na temelju dostavljenog Iskaza o cijepljenim
psima iz točke 3. ovoga članka i uredne ovjere o cijepljenju veterinara
privatne prakse iz točke 6. ovoga članka.

Članak 11.

Ovaj pravilnik stupa na snagu osmog dana od dana objave u "Narodnim
novinama".

Klasa: 322-01/97-01/742
Urbroj: 525-01-97-01
Zagreb, 21. studenog 1997.

Ministar
poljoprivrede i šumarstva **mr. Zlatko Dominiković,** v. r.

Pravilnik, NN 129/1997-1872